Nariadenie Komisie (ES) č. 888/2002
z 24. mája 2002,
ktorým sa menia a dopĺňajú prílohy I a II k nariadeniu Rady (ES) č. 517/94 o spoločných pravidlách pre dovoz textilných výrobkov z určitých tretích krajín, na ktoré sa nevzťahujú dvojstranné dohody, protokoly alebo iné dojednania, ani iné osobitné dovozné predpisy spoločenstva
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 517/94 zo 7. marca 1994 o spoločných pravidlách pre dovoz textilných výrobkov z určitých tretích krajín, na ktoré sa nevzťahujú dvojstranné dohody, protokoly alebo iné dojednania, ani iné osobitné dovozné predpisy spoločenstva [1], naposledy v znení nariadenia Komisie (ES) č. 2538/2001 [2], a najmä na článok 28 tohto nariadenia,
keďže:
(1) V nadväznosti na záver dvojstranných dohôd a iných dohôd s určitými krajinami, ktoré sú teraz pokryté nariadením Rady (EHS) č. 3030/93 [3], tieto krajiny musia byť vyňaté z prílohy II k nariadeniu (ES) č. 517/94. Juhoslovanská federatívna republika musí byť pridaná do prílohy II.
(2) Zmeny uverejnené v nariadení Komisie (ES) č. 2031/2001 zo 6. augusta 2001, ktorou sa mení a dopĺňa príloha I k nariadeniu Rady (EHS) č. 2658/87 o sadzobnej a štatistickej nomenklatúre a o Spoločnom colnom sadzobníku [4] si vyžadujú zmeniť a doplniť prílohu I k nariadeniu (ES) č. 517/94.
(3) Nariadenie (ES) č. 517/94 by sa preto malo podľa toho zmeniť a doplniť.
(4) V záujme jednoznačnosti by sa mali prílohy I a II nahradiť.
(5) Opatrenia ustanovené v tomto nariadení by sa mali uplatňovať s účinnosťou od 1. januára 2002.
(6) Opatrenia ustanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Prílohy I a II k nariadeniu (ES) č. 517/94 sa nahrádzajú prílohou k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 24. mája 2002